2. pielikums

projektu iesniegumu atlases nolikumam

**Pārstrādājamo atkritumu un iekārtas darbības apraksts**

Dokumentā sniegto informāciju projekta iesniegumā neatkārto. Ja nepieciešams, projekta iesniegumā norāda atsauci uz konkrēto dokumenta sadaļu.

**Saturs**

[1. Alternatīvu salīdzinājums 2](#_Toc164951729)

[2. Pārstrādes iekārtas apraksts 2](#_Toc164951730)

[3. Pārstrādājamo atkritumu pieejamības un pastāvīgas plūsmas nodrošinājuma apraksts 3](#_Toc164951731)

[4. Sabiedrības izglītošanas pasākumu plāns 4](#_Toc164951732)

[5. Horizontālais princips “Klimatdrošināšana” 4](#_Toc164951733)

# Alternatīvu salīdzinājums

Atbilstoši regulas Nr. 651/2014[[1]](#footnote-2) 47. panta 7. punkta trešajai daļai apraksta **un pielikumā pievieno dokumentārus pierādījumus**, ka tad, ja atbalsts nebūtu piešķirts, ieguldījums netiktu veikts, piemēram, šādu iemeslu dēļ:

* tirgus nepilnības Latvijā;
* otrreizēju izejvielu pieprasījuma kritums;
* otrreizēju izejvielu cenu izmaiņas;
* citi projekta iesniedzēja sniegti pierādījumi.

Pārstrādes iekārtas apraksts

Aprakstā norāda:

* **iekārtas tehnoloģiskās līnijas aprakstu**, darbības principus un procesus;
* **kādi atkritumu veidi tiks pārstrādāti**, t.sk. norādot atbilstošu kodu no Ministru kabineta 2011. gada 19. aprīļa noteikumu Nr. 302 “Noteikumi par atkritumu klasifikatoru un īpašībām, kuras padara atkritumus bīstamus”[[2]](#footnote-3) (turpmāk – MK noteikumi Nr. 302) pielikuma;
* **atkritumu apjomu, kāds tiks pārstrādāts** jeb ievadīts pārstrādes iekārtā pēc tam, kad veikta nepārstrādājamo vai atdalāmo atkritumu nošķirošana (ja nepieciešams), bet pirms tālākām apstrādes darbībām (piemēram, smalcināšana, žāvēšana u.c., ja tādas nosaka pārstrādes iekārtas specifika).

Pārstrādāto atkritumu apjomā netiek ieskaitītas atlikumvielas un atkritumi, kas pēc pārstrādes procesa nekvalificējas kā produkti, materiāli vai vielas. Pārstrādes jaudu (t/gadā) noapaļo līdz veselam skaitlim.

Par atkritumu pārstrādi saskaņā ar Ministru kabineta 2011. gada 26. aprīļa noteikumiem Nr. 319 “Noteikumi par atkritumu reģenerācijas un apglabāšanas veidiem”[[3]](#footnote-4) netiek uzskatītas šādas atkritumu īpašību mainīšanas darbības: demontāža, šķirošana, saspiešana, presēšana, granulēšana, žāvēšana, smalcināšana, kondicionēšana, atkārtota iesaiņošana, atdalīšana vai sajaukšana. Šo darbību nodrošinošās iekārtas var būt iekļautas kā pārstrādes iekārtas tehnoloģiskās līnijas daļa.

Attiecībā uz bioloģisko sadzīves atkritumu pārstrādi pastāv izņēmums, kur, nosakot aerobi vai anaerobi pārstrādāto bioloģisko sadzīves atkritumu daudzumu, ieskaita pārstrādāto atkritumu masas zudumu, kas radies atkritumu aerobās vai anaerobās pārstrādes procesā fizikālo un ķīmisko pārvērtību rezultātā.

Produktu, materiālu un izejvielu daudzuma aprēķini balstāmi uz Ministru kabineta 2021. gada 26. oktobra noteikumu Nr. 712 “Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi”[[4]](#footnote-5) 12. punkta nosacījumiem.

Aprēķināto pārstrādāto atkritumu apjomu norāda projekta iesnieguma sadaļā “Rādītāji”;

* **vai pārstrādes iekārtas darbības rezultātā tiek nodrošināta otrreizēju izejvielu vai produktu ražošana**.

Ar terminu “produkts” šī pasākuma ietvaros tiek saprasta pārstrādes rezultātā saražota produkcija, kas bez būtiskām tālākas apstrādes darbībām paredzēta gala patēriņam (ar nosacījumu, ka tos saražo projekta iesniedzējs pats pārstrādes iekārtas kompleksā). Ar terminu “otrreizējās izejvielas” tiek saprasts produkts, kas tiek izmantots citu preču vai produktu ražošanai (tās var izmantot projekta iesniedzējs pats vai realizēt).

Produkta vai izejvielas statusu apliecina ar **pielikumā pievienoto Valsts vides dienesta (kompetentās iestādes par atkritumu plūsmu kontroli) uzziņu**, ka projektā plānotā pārstrādes iekārta nodrošinās atkritumu pārstrādi un atkritumu beigu statusu atbilstoši MK noteikumu Nr. 302 6. punktam;

* **vai** kādā pārstrādes iekārtas darbības posmā **tiek plānots izmantot visu labāko pieejamo tehnisko paņēmienu tematisko metožu kopumu**, kas attiecināmi uz konkrēto atkritumu veidu. Tematiskās metodes norādītas Labāko pieejamo tehnisko paņēmienu rokasgrāmatā par atkritumu pārstrādi[[5]](#footnote-6). Tās var būt gan organizatoriskas, gan tehniska rakstura darbības.

Iekārtas darbības aprakstā norāda, **kura/-as no metodēm tiks piemērotas**, sniedzot iekārtas darbībai pielāgotu aprakstu, vai skaidro, ka labāko pieejamo tehnisko paņēmienu piemērošana ir obligāta (A kategorijas piesārņojošas darbības veicējiem).

# Pārstrādājamo atkritumu pieejamības un pastāvīgas plūsmas nodrošinājuma apraksts

Aprakstā:

* ievēro regulas Nr. 651/2014 47. panta 5. punkta nosacījumu, ka atbalsts nedrīkst stimulēt atkritumu rašanos;
* norāda atkritumu izcelsmi. Aprakstā sniegtajai informācijai jāuzrāda, ka atkritumi būs trešo personu radīti, t.i., neradīsies projekta iesniedzēja saimnieciskās darbības rezultātā, un vismaz 50% atkritumu būs Latvijā radīti;
* izvērtē iekārtu ekspluatācijai nepieciešamo atkritumu ieguves avotu alternatīvas. Aprakstā norādīto informāciju apliecina **pielikumā pievienotās vienošanās, līgumi, nodomu protokoli vai cita veida saistības ar atkritumu radītāju vai piegādātāju**;
* izvērtē attiecīgā atkritumu veida pieejamību projekta dzīves ciklā (10 gadi).

# Sabiedrības izglītošanas pasākumu plāns

Plānā ietver dažāda veida darbības, piemēram:

* informatīvā kampaņa dažādām mērķauditorijām par atkritumu pareizas apsaimniekošanas nozīmi, patērētāju kultūras ietekmi uz apkārtējo vidi;
* izdales materiāli pašvaldībām par iespējām veicināt atkritumu rašanās novēršanu, ilgtspējīgu produktu izvēli, atkritumu dalītas vākšanas un šķirošanas nozīmi un to, kā tas kopumā ietekmē atkritumu pārstrādes efektivitāti un pārstrādes produktu,
* tiešsaistes informatīvie materiāli izvietošanai finansējuma saņēmēja, pašvaldību, atkritumu apsaimniekotāju vietnēs par projekta būtību un tā pozitīvo ietekmi, iespējām veikt atkritumu pārstrādi uz vietas Latvijā, ievērojot “pašpietiekamības un tuvuma” principu u.c.

Plānā netiek ietverti obligātie publicitātes pasākumi, kas  jānodrošina saskaņā ar normatīvajiem aktiem par kārtību, kādā 2021.–2027. gada plānošanas periodā publisko informāciju par projektiem un nodrošina Eiropas Savienības fondu publicitātes, saziņas un vizuālās identitātes prasību ieviešanu.

Plānā paredzētās darbības veic projekta īstenošanas laikā līdz noslēguma maksājuma pieprasījuma iesniegšanai sadarbības iestādē.

# Horizontālais princips “Klimatdrošināšana”

Iekļauj aprēķinu, nosakot siltumnīcas gāzu ietaupījuma apjomu pret situāciju, ja projekts netiktu īstenots un projektā plānotais pārstrādāto atkritumu daudzums, rēķinot viena gada izteiksmē, tiktu apglabāts. Aprēķiniem izmanto pārbaudāmu, publiski pieejamu metodoloģiju, pārbaudāmus un uzticamus datus avotus, kas tiek norādīti aprēķinā.

1. <http://eur-lex.europa.eu/eli/reg/2014/651/oj/?locale=LV> [↑](#footnote-ref-2)
2. <https://likumi.lv/ta/id/229148-noteikumi-par-atkritumu-klasifikatoru-un-ipasibam-kuras-padara-atkritumus-bistamus> [↑](#footnote-ref-3)
3. <https://likumi.lv/ta/id/229378-noteikumi-par-atkritumu-regeneracijas-un-apglabasanas-veidiem> [↑](#footnote-ref-4)
4. <https://likumi.lv/ta/id/327220-atkritumu-dalitas-savaksanas-sagatavosanas-atkartotai-izmantosanai-parstrades-un-materialu-regeneracijas-noteikumi> [↑](#footnote-ref-5)
5. *Best Available Techniques (BAT) Reference Document for Waste Treatment,* skatīt <https://eippcb.jrc.ec.europa.eu/sites/default/files/2019-11/JRC113018_WT_Bref.pdf> 2.3. nodaļas apakšnodaļās (apakšnodaļas reģistrētas ar četrām zīmēm, piemēram, 2.3.2.1) sadaļā “Tehniskais apraksts” (*Technical description*). [↑](#footnote-ref-6)